次韵子瞻題孫莘老墨妙亭
作者：蘇轍
朝代：宋

paragraphs: 高岸爲谷谷爲陵，一時豪傑空飛騰。
身隨造化不復返，忽若野雀逢蒼鷹。
當年碑刻最深固，風吹土蝕消無稜。
遺文漫滅雨中迹，翠石斷裂春後冰。
古墳欲毀野廟廢，行人不去征鞍憑。
書生耽翫立風雪，饑馿厭苦疲奴憎。
愛之欲取恨無力，旋揉翠墨濡黄繒。
不如好事孫太守，牛車徙置華堂登。
繞牆羅列耀珪璧，罷宴起讀留賓朋。
却思遺迹本安在，原隰處處荒榛藤。
田夫野老誰復顧，鬼火夜照來寒燈。
廢興聚散一如此，反使涕泗沾人膺。